Qashqadaryo viloyati Qarshi tumanidagi Abu Muin Nasafiy majmuasini boshqarish va obodonlashtirish direksiyasini tashkil etish toʻgʻrisida
(resolution, 2025-12-16)

Abu Muin Nasafiy ilmiy merosini oʻrganish va keng targʻib etish, Qashqadaryo viloyati Qarshi tumanidagi Abu Muin Nasafiy majmuasidagi maydonlar, koʻchalar, favvoralar va boshqa tashqi obyektlarni obodonlashtirish ishlarini tashkil etish hamda boshqarishni yanada takomillashtirish, shuningdek, ignabargli va manzarali oʻsimliklar qimmatli turlarining hamda butun majmuaning namunali tarzda saqlanishini taʼminlash maqsadida Vazirlar Mahkamasi qaror qiladi: 1. Qashqadaryo viloyati hokimligi va Oʻzbekiston Respublikasi Madaniyat vazirligining: Oʻzbekiston Respublikasi Madaniy meros agentligi tarkibida davlat muassasasi shaklida yuridik shaxs maqomidagi Abu Muin Nasafiy majmuasini boshqarish va obodonlashtirish direksiyasini (keyingi oʻrinlarda — Direksiya) tashkil etish; Qarshi tumani “Qovchin” mahalla fuqarolar yigʻini hududidagi Abu Muin Nasafiy majmuasida (keyingi oʻrinlarda — Majmua) joylashgan bino va inshootlarni Direksiyaga operativ boshqaruv huquqi asosida tekin berish toʻgʻrisidagi takliflari maʼqullansin. Oʻzbekiston musulmonlari idorasining Qashqadaryo viloyatidagi Aqida ilmi maktabi Majmua binosida tekin foydalanish huquqi asosida joylashtirilsin. Oʻzbekiston Respublikasi Madaniyat vazirligi va Qashqadaryo viloyati hokimligi bir oy muddatda mazkur qarorning 1-bandi uchinchi xatboshida koʻrsatilgan bino va inshootlarni tegishli hududi bilan birga topshirish, Direksiya esa qabul qilib olish choralarini koʻrsin. 2. Quyidagilar Direksiyaning asosiy vazifalari etib belgilansin: islom ilm-fani, xususan, aqida ilmi rivojiga beqiyos hissa qoʻshgan Abu Muin Nasafiy ilmiy merosini oʻrganish va keng targʻib etish; buyuk allomalarimiz hayoti va ilmiy merosi haqida xalqchil va ommabop risolalar nashr etish; Majmuadagi maydonlar, koʻchalar, parklar, favvoralar hamda boshqa tashqi obodonlashtirish obyektlarini shaharsozlik normalari va qoidalari, sanitariya qoidalariga muvofiq saqlash va ulardan foydalanish ishlarini oʻz vaqtida va sifatli tashkil etish; koʻkalamzorlashtirish obyektlarini saqlash va ulardan foydalanish, daraxtlarni, butalarni, gullarni parvarish qilish va koʻkalamzorlashtirilgan maydonchalarni taʼmirlash boʻyicha zarur tashkiliy-agrotexnika ishlarini amalga oshirish; mukammal va joriy taʼmirlashga doir pudrat shartnomalari tuzish hamda sunʼiy sugʻorish tizimlari, nasos stansiyalari, quduqlar, yoʻl va yoʻlkalar qattiq qoplamalarining soz holatda boʻlishini taʼminlash; arxitektura inshootlaridan foydalanish, ularni joriy va mukammal taʼmirlash ishlarini tashkil etish, shuningdek, soz holatda saqlash; ignabargli va manzarali oʻsimliklarning qimmatli turlarini saqlash, ularni parvarishlash, joylashtirish hamda saqlab qolish ishlarining oʻz vaqtida va sifatli bajarilishini tashkil etish, yashil maysalarni saqlash, ularning zararkunandalariga va kasalliklariga qarshi kurashishga doir kompleks agrotexnika tadbirlarini, xizmat koʻrsatiladigan hududni yanada koʻkalamzorlashtirish va obod qilish chora-tadbirlarini amalga oshirish; zamonaviy asbob-uskunalar va texnologiyalarni joriy etgan holda tashqi yoritish tarmoqlarini, sunʼiy sugʻorish va favvoralar tizimlarini saqlash va ulardan foydalanish. 3. Quyidagilar: Abu Muin Nasafiy majmuasini boshqarish va obodonlashtirish direksiyasining tuzilmasi 1-ilovaga muvofiq; 2021-yilda Abu Muin Nasafiy majmuasini boshqarish va obodonlashtirish direksiyasini taʼminlash uchun zarur maxsus avtotransport vositalari va asbob-uskunalar roʻyxati 2-ilovaga muvofiq tasdiqlansin. 4. Oʻzbekiston Respublikasi Madaniyat vazirligi bir oy muddatda: Direksiya ustavini ishlab chiqsin va belgilangan tartibda tasdiqlasin; Direksiyaning shtatlar jadvalini ishlab chiqish va tasdiqlash, shtatlarini malakali mutaxassislar bilan toʻldirish hamda uning samarali faoliyat olib borishini taʼminlash bilan bogʻliq boshqa zarur chora-tadbirlarni amalga oshirsin. 5. Qashqadaryo viloyati hokimligi: Majmua hududida joylashgan ignabargli va manzarali oʻsimliklar qimmatli turlarini, koʻchalarni yoritish obyektlari, favvoralarni va boshqa obodonlashtirish obyektlarini xatlovdan oʻtkazish boʻyicha ishchi guruh (keyingi oʻrinlarda — ishchi guruh) tarkibini tasdiqlasin; obodonlashtirish obyektlarini belgilangan tartibda operativ boshqaruv huquqi asosida Direksiya ixtiyoriga bersin; Direksiyani malakali muhandis-texnik va ishlab chiqarish xodimlari bilan taʼminlasin; Direksiyaga zarur maʼmuriy va ishlab chiqarish binolari ajratish va joylashtirish choralarini koʻrsin; obodonlashtirish ishlarini shaharsozlik norma va qoidalari, sanitariya normalari va qoidalariga qatʼiy rioya etgan, shuningdek, Majmua va uning tashqi qiyofasiga zamonaviy talablarni hisobga olgan holda, tashkil etsin va amalga oshirsin; Majmuani obodonlashtirish boʻyicha amalga oshiriladigan ishlarga ajratiladigan budjet mablagʻlaridan samarali va maqsadli foydalanilishi yuzasidan doimiy monitoring olib borsin. 6. Quyidagilar Direksiyani moliyalashtirish manbalari etib belgilansin: Xalq deputatlari Qashqadaryo viloyat Kengashi qarori bilan har yili tasdiqlanadigan mahalliy budjet parametrlarida obodonlashtirish uchun nazarda tutiladigan mablagʻlar doirasida obodonlashtirish obyektlarini saqlash va ulardan foydalanishga maqsadli yoʻnaltiriladigan mablagʻlar; Direksiyaning asosiy faoliyatidan tushadigan mablagʻlar, shu jumladan, tadbirkorlik faoliyatidan olingan daromadlar; Direksiyaga operativ boshqaruv huquqi asosida berilgan bino va inshootlarni belgilangan tartibda ijaraga berishdan olinadigan daromadlar; jismoniy va yuridik shaxslarning homiylik xayriyalari; qonunchilik hujjatlari bilan taqiqlanmagan boshqa manbalar. 7. Belgilab qoʻyilsinki: Direksiya direktori Madaniy meros agentligi direktori tomonidan lavozimga tayinlanadi va lavozimdan ozod etiladi; Direksiya xodimlariga Vazirlar Mahkamasining 2009-yil 1-apreldagi 91-son qarori bilan tasdiqlangan Shahar va tuman obodonlashtirish boshqarmalari xodimlari mehnatiga haq toʻlash va ularni moddiy ragʻbatlantirish tartibi toʻgʻrisidagi nizomda nazarda tutilgan mehnatga haq toʻlash va moddiy ragʻbatlantirish tartibi tatbiq etiladi; Direksiya Majmuaga operativ boshqaruv huquqi asosida joylashtiriladi. 8. Oʻzbekiston Respublikasi Hukumatining 3-ilovaga muvofiq ayrim hujjatlariga oʻzgartirishlar kiritilsin. 9. Mazkur qarorning bajarilishini nazorat qilish Oʻzbekiston Respublikasi Bosh vazirining ijtimoiy rivojlantirish masalalari boʻyicha oʻrinbosari B.A. Musayev, Oʻzbekiston Respublikasi Bosh vazirining oʻrinbosari — Turizmni rivojlantirish davlat qoʻmitasi raisi A.A. Abduhakimov hamda Qashqadaryo viloyati hokimi Z.T. Mirzayev zimmasiga yuklansin. Direktor Direktor oʻrinbosari — bosh muhandis Direktor oʻrinbosari — bosh agronom Ilmiy-maʼrifiy boʻlim 4 Maxsus avtotransport, yordamchi mexanizmlar va asbob-uskunalardan foydalanish uchastkasi muhandisi Koʻkalamzorlashtirish va irrigatsiya uchastkasi agronomi Iqtisodiy tahlil boʻlimi iqtisodchisi Kadrlar boʻyicha inspektor Obodonlashtirish obyektlarini sanitariya jihatidan tozalash uchastkasi muhandisi Yuriskonsult Texnika xavfsizligi boʻyicha muhandis T/r Texnikaning nomi Talab etiladigan texnika soni (ta) Sotib olish uchun zarur boʻlgan mablagʻlar (mln soʻm) 1. Tirkamali traktor 1 120,0 2. Tirkamali minitraktor 1 135,0 3. Sugʻorish-yuvish mashinasi 1 389,0 4. “Isuzu” teleskopik minorasi 1 850,0 5. “Isuzu” samosvali 1 685,0 6. Avtokran (22 metr) 1 1373,0 7. WAN damasi 1 75,0 8. Kompressor 1 3,0 9. Payvandlash agregati 1 2,5 10. Karcher 1 4,0 11. Maysa oʻrish mashinasi 2 20,0 Jami: 12 3 656,5 1. Vazirlar Mahkamasining 2019-yil 4-oktabrdagi 846-son qarori bilan tasdiqlangan Moddiy madaniy merosning koʻchmas mulk obyektlari milliy roʻyxatining “Qashqadaryo viloyati” boʻlimi 185-bandining “Koʻchmas mulkka boʻlgan huquq” ustunidagi “Qashqadaryo viloyati madaniy meros boshqarmasi operativ boshqaruv huquqi asosida “Vaqf” xayriya jamoat fondiga tekin foydalanish shartnomasi asosida biriktirilgan” soʻzlari “Abu Muin Nasafiy majmuasini boshqarish va obodonlashtirish direksiyasiga operativ boshqaruv huquqi asosida” soʻzlari bilan almashtirilsin. 2. Vazirlar Mahkamasining 2018-yil 28-avgustdagi 708-f-son farmoyishi bilan tasdiqlangan “Vaqf” xayriya jamoat fondiga tekin foydalanish shartnomasi asosida biriktirish boʻyicha muqaddas qadamjo va ziyoratgohlar roʻyxatidagi 48-pozitsiya chiqarib tashlansin.